Balík, Peter, dočasne poverený minister investícií, regionálneho rozvoja a informatizácie SR (2023-06-22):
Ďakujem pekne. Vážený pán predsedajúci, panie poslankyne, vážení páni poslanci, na dnešné rokovanie predkladám vládny návrh zákona, ktorým sa mení a dopĺňa zákon 539/2008 o podpore regionálneho rozvoja v znení neskorších predpisov. Návrh zákona sa predkladá na základe potreby prepojenia legislatívnej úpravy podpory regionálneho rozvoja a nástrojov implementácie fondov Európskej únie. V roku 2008 vznikol systematický problém v dosahovaní cieľov politiky regionálneho rozvoja, ktorým je znižovanie regionálnych rozdielov vzhľadom na paralelné a neprepojené strategické plánovanie implementácie fondov Európskej únie, ktoré mali byť len doplnkovým nástrojom politiky regionálneho rozvoja. Vyššie spomenutý stav sa v praxi preukazuje napríklad prípravou duplicitných regionálnych strategických dokumentov v programovom období 2014 – 2020, kde podľa zákona č. 539/2008 o podpore regionálneho rozvoja v znení neskorších predpisov vznikali tzv. programy hospodárskeho rozvoja a sociálneho rozvoja krajov, a podľa zákona č. 292/2014 o príspevku poskytovanom z európskych štrukturálnych a investičnej fondov a o zmene a doplnení niektorých zákonov v znení neskorších predpisov, tzv. regionálne integrované územné stratégie, pričom obe úrovne dokumentov mali odlišné procesy schvaľovania, implementácie a monitorovania. Chýbajúce prepojenie procesov implementácie fondov Európskej únie na procesy podpory regionálneho rozvoja, územné riadiace štruktúry a dokumenty v konečnom dôsledku viedlo k nemožnosti nastavenia nedopytovaného mechanizmu implementácie integrovaných územných investícií v integrovanom regionálnom operačnom programe IROP. Cieľom navrhovanej právnej úpravy je tiež zvýšenie miery schopnosti strategického plánovania subjektov územnej samosprávy, ktorá je v súčasnosti nízka. Cieľom návrhu zákona je zakotvenie niektorých mechanizmov vo vzťahu k už existujúcej právnej úprave zákona č. 121/2022 o príspevkoch z fondov Európskej únie a o zmene a doplnení niektorých zákonov za účelom efektívnejšieho využitia zdrojov z fondov Európskej únie s prihliadnutím na potreby území, spresňujúce činnosti Rady partnerstva a Kooperačnej rady udržateľného mestského rozvoja, ktorých cieľom je implementácie, implementácia mimodopytového výberu projektov prostredníctvom integrovaných územných investícií vychádzajúcich z integrovaných územných stratégií. Návrh zákona upravuje i procesné náležitosti, ktorými reaguje na možné nepredvídateľné situácie spôsobujúce nárast cien, predovšetkým stavebných komodít, energií, zavedení možností poskytovania finančných prostriedkov na dofinancovanie účelu projektu. Zároveň sa umožní aj efektívnejšie poskytovanie dotácií a MIRRI bude pri poskytovaní dotácií flexibilnejšie reagovať na dopyt žiadateľov, a to tým, že MIRRI navýši disponibilné finančné prostriedky vyčlenené na výzvu a predĺži lehotu na predkladanie žiadostí o dotáciu, ak táto zmena nemá vplyv na zmenu podmienok poskytnutia dotácií. Návrh zákona má negatívne vplyvy na rozpočet verejnej správy a pozitívne sociálne vplyvy. Návrh zákona nepredpokladá vplyvy na podnikateľské prostredie, vplyvy na životné prostredie, vplyv na informatizáciu spoločnosti, vplyvy na služby verejnej správy pre občana, ani vplyvy na manželstvo, rodičovstvo a rodinu. Som presvedčený, že táto novela zákona prispeje k zlepšeniu procesu podpory regionálneho rozvoja, implementácii fondov Európskej únie s cieľom vyrovnávania regionálnych rozdielov. Ďakujem vám za pozornosť a dovoľujem si vás požiadať o podporu tomuto návrhu zákona.